PISORTANI ATAATSIMOORUSSAMIK SULINIUMMUT PERIUSEQ

**ILITSERSUUT**

**IMARISAI**

[**PISORTANI ATAATSIMOORUSSAMIK SULINIUMMUT PERIUTSIMIK AALLARTILLUARNISSAQ** 3](#_Toc12981700)

[Suliniummut periutsimut tunngavissat 3](#_Toc12981701)

[Suliniummut periutsit 4](#_Toc12981702)

[Pisortani ataatsimoorussamik suliniummut periutsip suliarineqarnera 4](#_Toc12981703)

[Allaaserisanik atuineq 6](#_Toc12981704)

[**ATUUFFIIT AKISUSSAAFFILLU** 7](#_Toc12981705)

[Aqutsinermut qaffasissuseq 8](#_Toc12981706)

[Aqutsilluni qaffasissuseq 8](#_Toc12981707)

[Suliaqarnermut qaffasissuseq 8](#_Toc12981708)

[**ISUMALIUTIGISINNAASAT ALLAT** 9](#_Toc12981709)

[Inunnut paasissutissanik suliarinnittarneq aamma paasissutissat isumannaatsuuneri 9](#_Toc12981710)

[Ilusilersuinissamik toqqaaneq 10](#_Toc12981711)

[Neqeroortitsineq 10](#_Toc12981712)

[**IMMIKKOORTOQ 1 / ISUMASSARSINEQ** 10](#_Toc12981713)

[**IMMIKKOORTOQ 2 / MISISSUEQQISSAARNEQ** 11](#_Toc12981714)

[**IMMIKKOORTOQ 3 / INERIARTORTITSINEQ** 12](#_Toc12981715)

[**IMMIKKOORTOQ 4 / INAARINEQ** 12](#_Toc12981716)

# **PISORTANI ATAATSIMOORUSSAMIK SULINIUMMUT PERIUTSIMIK AALLARTILLUARNISSAQ**

Kalaallit Nunaanni pisortani suliniummut periutsit iluatsissapput, aamma naatsorsuutigisamik pissarsiassat piviusunngortinneqassapput. Taamaattumik “Pisortani ataatsimoorussamik suliniummut periuseq” Digitalimik Sullissinermut Aqutsisoqarfimmit suliarineqarpoq, taannalu atorlugu eqqortumik aqutsinissaq qulakkeerniarneqarpoq pissarsiassallu eqqortumik ukkatariniarneqarlutik. Suliniummut iluaqutaasussaq “suliniummut sakkussaasivik” suliarineqarpoq, tassaniippullu allagaatit skabelonillu arlallit atorneqarsinnaasut.

Suliniummut periutsimut tunngavissat

Pisortani ataatsimoorussamik suliniummut periuseq tallimanik tunngavissaqartinneqarpoq, ilaatigut taakku atorlugit suliniummut periutsimik qanoq ingerlatsisoqarsinnaanersoq. Taamatut tunngavissaqarnermi ilaatigut suliniummut periusissanik pisariaqanngitsumik nalorninartortalinnik aallartitsisoqassanngitsoq qulakkeerniarlugu siunertaavoq. Suliniummut periutsit tunngavinnik aallaaveqassapput suliniummilu toqqakkat assinginik ingerlanneqartassallutik.

Pisortani ataatsimoorussamik suliniummut periuseq Namminersorlutik Oqartussani digitalinngorsaanermut suliniutini tamani atorneqartariaqarpoq.

Tunngavissat tassaapput:

* Suliniummut periutsit ersarissumik suliniummut tunngavimmik allaaserineqartut[[1]](#footnote-1) kisiisa suliarineqassapput.
* Iluarsiissutaasut pisiarineqareersut imaluunniit suliarineqareersut atorneqaqqissapput. Iluarsiissutaasut pioreersut toqqaannartumik atoqqinneqarsinnaanngippata, pioreersut tunngavigalugit ineriartorteqqinneqarsinnaanersut imaluunniit aallaqqaataaniit suliarineqassanersut isumaliutigineqassaaq.
* Paasissutissat, tassa data-nik taasat, ima atorneqaqqittussaapput paasissutissat pisortatigoortuusut taamaallaat nalunaarsorneqarlutik pisinnaatitaaffilinnullu tamanut pissarsiassanngortillugit.
* Suliniummut periutsit ima ilusilersorneqassapput Inunnut paasissutissanik suliarinnittarneq pillugu inatsimmi aamma GDPR-imi allaqqasunut naapertuutissallutik. Tamannalu ilaatigut malinneqarsinnaavoq tunngaviit *privacy by design[[2]](#footnote-2)* malinnerisigut.
* Suliniummut periutsini sapinngisamik innuttaasut suliffeqarfiillu attuumassuteqartut akuutinneqartassapput, ilaatigut apeqqarissaarnikkut, atuisut misissuiffigeqqissaarnerisigut aamma misilittaanikkut taamaalillutik suliniummut periutsit pillugit suleqatigiinneq, atuisunut ajornaallisaaneq ammasuunerlu annertusarneqarniassammata.

Suliniummut periutsit

Suliniut tamaat isigalugu immikkuullarissuuvoq suliassanut assigiinngitsunut, anguniakkanut sukumiisunut, aallartissutissamut inaarutaasussamullu kiisalu missingersuutinut tunngasuukkajuttumut attuumassuteqartoq.

Suliniummut periusissaqarniaraannittaaq suliap ingerlanera tamakkiisunngortinniarlugu IT atorlugu suliap ingerlanera tunngaviusumik ikorfartorneqarnissaa, assersuutigalugu namminerisamik ingerlatsinikkut sulinermi nukissat sipaarniarneqarsinnaapput imaluunniit pitsaassutsimik annertusaasoqarsinnaavoq.

Suliniummut periutsinik suliaqarnermi suliniut angisuujunersoq imaluunniit mikisuunersoq nalilersorneqassaaq. Suliniutit mikisut eqqarsaatigalugit suliniutit isumassarsiarinerini skabelonit aqutsinermi allagaatigut atorneqarnissaat pitsaanerukkajuttarpoq. Suliniutip angissusissaanik naliliinissamut Digitalimik Sullissinermut Aqutsisoqarfik ikiuussinnaavoq.

Suliniutip angissusaanik naliliinermi makku ilanngunneqarsimassapput:

* Neqeroortitsinermi piumasaqaatit: Suliniut neqeroortitsissutissatut isigineqassappat taava suliniut angisuujusimassaaq.
* Aningaasaqarneq: Sulisut arlallit atorneqassappata, matumani suliffiup iluani akissarsiaqartitsineq ilanngullugu, suliniut ilumut angisuujunersoq isumaliutigisariaqarpoq, aamma naak neqeroortitsissutaasussaanngikkaluartoq.
* Ajornakusuussusaa: Suliniut ajornakusoortuusinnaavoq, aamma naak aningaasaliissutissat annertuut pisariaqanngikkaluartut. Assersuutigalugu soqutigisaqaqatigiippassuusinnaapput imaluunniit inatsit imaannaanngitsoq attuumassuteqaratarsinnaavoq.
* Suliniummut piginnittoq eqqarsaatigalugu ajornartoorneq: Suliniutip iluatsinnissaa ajornartoorsinnaappat, suliniut angisuutut isigineqartariaqarpoq.

## Pisortani ataatsimoorussamik suliniummut periutsip suliarineqarnera

pisortani ataatsimoorussamik suliniummut periuseq sisamanik immikkoortoqarpoq:

1. *Isumassarsineq:* Suliniutissatut isumassarsiaq piukkunnarsarneqassaaq, aamma aningaasartuutissat pissarsiassallu suussusersineqassapput.
2. *Misissueqqissaarneq*: Suliniut allaaserineqassaaq misissoqqissaarneqarlunilu. Suliniummut tunngavissaq atorlugu suliniummut aqutsinissamut tunngavissaliortoqassaaq.
3. *Ineriartortitsineq*: Suliniummi tunniussinissaq inerisarneqassaaq tunniunneqassallunilu. Immikkoortumi matumani suliniummut aqutsisoq piumasaqaatinut nassuiaasiortussaavoq, aamma tunniussinissamut neqeroortitsinissat atulersitsinissallu ilanngussinnaavai. Suliniummut tunngavissaq aamma skabelonit ataavartumik nutarterneqartassapput aqutsisooqatigiinnullu saqqummiunneqartassallutik.
4. *Inaarineq*: Suliniut tamatuma nalaani inaarneqarsimassaaq ingerlanneqarneralu tunniullugu. Suliniummut tunngavissaq nutarterneqassaaq, suliniutillu ingerlarnganik naliliisoqassalluni.

**AQUTSISOOQATIGIIT/AQUTSISUT**

IMMIKKOORTOQ 4

**INAARINEQ**

IMMIKKOORTOQ 3

**INERIARTORTITSINEQ**

IMMIKKOORTOQ 2

**MISISSUEQQISSAARNEQ**

IMMIKKOORTOQ 1

**ISUMASSARSINEQ**

Ilanngussaq 1-imi periuseq sukumiisoq alakkartersinnaavat.

Suliniummut periutsit tamarmik immikkoortut sisamat aqqusaassavaat. Immikkoortumut nutaamut ikaarsaarnermi (takussutissiami tikkuummik nalunaaqutsersimasumi) aqutsisooqatigiit/aqutsisut akuutinneqassapput suliniutillu tunniunnera, aningaasaqarnera siuariartorneralu nalilersorlugu. Aqutsisooqatigiit/aqutsisut taamaalillutik suliniut immikkoortup tullianut ingerlassanersoq aalajangiutissavaat.

Pisortani ataatsimoorussamik suliniummut periutsimi allaaserisat

Allaaserisat skabelonillu pinngitsoorani atugassat periutsimiitinneqarput. Tamakku pillugit takussutissaq tabelimi ataaniittumi takuneqarsinnaapput.

|  |  |  |  |  |
| --- | --- | --- | --- | --- |
|  | IMM. 1 | IMM. 2 | IMM. 3 | IMM. 4 |
| ALLAASERISAT | ISUMASSAR-SINEQ | SULINIUMMUT TUN-NGAVISSAQ | SULINIUMMUT TUN-NGAVISSAQ+ KILLIFFIMMIK NALUNAARUSIAQ | SULINIUMMIK NALILERSUINEQ |
| SKABELONIT |  | Missingersuutit  | Missingersuutit  |  |
|  | Nalorninartut  | Nalorninartut  |  |
|  | Piffissaliussaq  | Piffissaliussaq  |  |
|  | Attaveqaqatigiinnermut pilersaarut | Attaveqaqatigiinnermut pilersaarut |  |
|  | Akuersinissamut piumasaqaammut log[[3]](#footnote-3) | Akuersinissamut piumasaqaammut log |  |
|  | Allanngortitsinissamut log | Allanngortitsinissamut log |  |

## Allaaserisanik atuineq

Periutsimi allaaserisat tamarmik assigiimmik suliaapput. Allaaserisat tamarmik aallaqqaasiuteqarput tassanilu allaaserisap imarisaa nassuiarneqarpoq. Tamatuma kingorna immikkoortorpaaloqarpoq nassuiagassanik. Tamarmik qulequtaqarput taavalu qulequtaaqqanik nassuiaatitaqarnerusunik peqarlutik. Tamatuma saniatigut immikkoortut qanoq nassuiaasersorneqassanersut pillugit iluaqutissamik naatsumik allaaserisaqartoqarluni. Allaaserisaq taanna uingasumik allanneqarpoq. Iluaqutissatut allaaserisaq immikkoortup nassuiaatigereernerani peerneqarsinnaavoq.

Naggataatigut ungaluusaqarpoq ima allaqqasumik (Ugguuna allassaatit) tassanilu nassuiaasiornissamut periarfissaqarpoq.

**Assersuut**

|  |  |
| --- | --- |
| Siunertaq | Qulequtaq |
| Ajornartorsiut sorleq suliniuteqarnikkut iluarsineqassava? | Qulequtaaraq |
| *Suliniuteqarnermi suna siunertaavat? Allanut piffissaqarnerulernissamik kinguneqartitsiva, taamaalilluni aningaasanik allanilluunniit sipaartoqarluni?* | Iluaqutissatut allaaserisaq |
| *(Ugguuna allassaatit)* | Ungaluusat |

# **ATUUFFIIT AKISUSSAAFFILLU**

Suliniummut periutsinik suliaqarnermi aallaaviatigut qaaffasissutsit pingasut atorlugit sulineq ingerlanneqartariaqarpoq:

1. Aqutsinermut qaffasissuseq: Aqutsisooqatigiit/aqutsisut
2. Aqutsilluni qaffasissuseq: Suliniummut aqutsisoq
3. Suliaqarluni tunniussinermut qaffasissuseq: Suliniummut tunngastillugu sulisoqarneq

Suliniummut periutsit angisuut tamarmik makkuninnga sulisoqartinneqartariaqarput:

* Suliniummut aqutsisoq
* Aqutsisooqatigiit

Periuseq ataaniittoq takuuk.

**AQUTSINERMUT QAFFASISSUSEQ:
AQUTSISOOQATIGIIT**

SIULITTAASOQ / PISIORTORFIUNEQ/ATUISUUNEQ

AQUTSILLUNI QAFFASISSUSEQ:
SULINIUMMUT AQUTSISOQ

SULIAQARNERMUT QAFFASISSUSEQ:
SULEQATIGIIT
(ass. Pisiortorfik)

SULINIUMMI SULEQATAASOQ

SULINIUMMI SULEQATAASOQ

SULINIUMMI SULEQATAASOQ

Aqutsinermut qaffasissuseq
Aqutsinermut qaffasissutsimi suliniutip suliarineqarnissaa pissarsiassallu piviusunngortinneqarnissaat ukkatarineqartussaapput. Tassani aqutsisooqatigiit/aqutsisut sulissapput, taakkuuppullu suliniummut pingaarnertut akisussaasuutitat.
Suliniummut periutsimi immikkoortuni sisamaasuni aqutsinermut aqutsillunilu sulinermut akisussaaffik assigiinngitsuniitinneqarsinnaavoq.

Inuit eqqortut aalajangiisussaanissaat qulakkeerniarlugu, suliniummut periutsinut anginerusunut aqutsisooqatigiinnik pilersitsisoqassaaq. Suliniutip angissutsimigut naleqqiullugu aqutsisooqatigiinnik pilersitsinissaq pisariaqanngippat, suliniutip aningaasaqarneranut, pissarsiassatut piviusunngortinnissaannut siuariartornissaanullu tunngatillugu aalajangiinissani aqutsisut akuutinneqartassapput.

Aqutsisooqatigiit katitigaanermikkut pingaarnertut soqutigisat pingasut eqqarsaatigineqassapput, tassaasut: Niuerneq, atuisut pisiortorfillu. Taamaattumik aqutsisooqatigiit minnerpaamik makkuninnga atuuffeqassapput:

* Aqutsisooqatigiinni siulittaasoq (aalajangiisinnaassutsimut tunngatillugu oqaasissaqarnerpaavoq)
* Pisiortorfiunerusoq (pisiortorfiit sinnerlugit atuutissaaq)
* Atuisooneq (naggataatigut atuisuusut sinnerlugit atuutissaaq)

Suliniummut aqutsisoq aqutsisooqatigiit ataatsimiinnerini peqataasassaaq – peqataanerminili taamaallaat killiffiit aalajangiussallu akuersissutigisassanngorlugit saqqummiuttassavai.

Aqutsisooqatigiit katitigaalerpata aqutsisooqatigiinnut isumaqatigiissut pisariaqarpoq. Taamatut isumaqatigiissusiornikkut aqutsisooqatigiit akisussaaffii atuuffiilu suunersut nassuiarneqassapput. Isumaqatigiissut ilaasortanit tamanit atsiorneqassaaq.

## Aqutsilluni qaffasissuseq

Suliniummi aqutsilluni qaffasissuseq eqqartorneqartillugu suliniutip siuariartornera ukkatarineqassaaq. Taamaaliortoqassaarlu aqutsisooqatigiit suliniutip siuariartornissaanut pissarsiassatullu piviusunngortitassat aporfeqaratarnissaannik piiaanissamik ikiuuttussanik suleqateqarnikkut suliniummut aqutsisoq ataqatigiissaarineratigut suliakkiisarneratigullu. Suliniummulli aqutsisoq taannaavoq suliniutip anguniakkap angunissaanut aqutsisutut akisussaasuusoq.

## Suliaqarnermut qaffasissuseq

Qaffasissutsimi matumani suliniummi aqutsisooqatigiillu isumaqatigiissutaasut kiisalu suliniummut tunngavissami nassuiaatigineqartut malillugit tunniussineq ukkatarineqarpoq. Aamma suleqatigiissitaliortoqarsinnaavoq ilaatigut suliniummik aamma suliniummut aqutsisumik akisussaasussamik. Suleqatigiissitat tamarmik immikkut suleqatigiinnut aqutsisoqarsinnaapput, ilaatigut suleqatigiinni sulinermik aaqqissuussisussamik. Taamatut atuuffeqarnermi pisiortorfiusup suliniummut aqutsisuanit isumagineqarsinnaavoq.

|  |
| --- |
| **PAASISSUTISSIINEQ: PISSARSIASSANIK PIVIUSUNNGORTITSINIARNEQ SUUA?** |
| Pissarsiassanik piviusunngortitsiniarneq naatsumik oqaatigalugu suliniummit pissarsiniarsarinermut tunngasuuvoq. Suliniummi pissarsiassat suliniummi siunertamut attuumassuteqarluinnartarput. Suliniummi *siunertaasoq* tassaasinnaavoq nioqqutissamik ineriartortitsineq, taannalu maannamit pitsaanerullunilu sukkanerussaaq. *Suliniummi pissarsiassat* eqqarsaatigalugit siunissami qanoq inissisimanermi pissarsiassat ukkatarineqarput.Pissarsiassaq *aningaasaliinertaqartinnagu* eqqartorneqarsinnaanngilaq, aningaasaliissutissammi naapertorlugit suliniummik naammassinnittoqartussaavoq.Taamaattumik pissarsiassat oqartussanut imaluunniit soqutigisaqaqatigiinnut nalilissuupput. Taamaattoqarneratigut pissutsit qanoq inneri ineriartortissinnaallugillu pitsanngorsarsinnaavaat.Pissarsiassanut piumasaqaatit amerlasuutigut ilassutissanik nassuiaasersorneqartassapput, soorlu:• Qaffasinnermik (isertitaqarneq, atuisut naammagisimaarnerat, …) • Amerlanernik (tiimimut agguaqatigiisillugu ingerlatsineq, atuisut, …) • Pitsaanerusumik (pitsaassusseq, paasissutissiineq, …) • Akikinnerusumik (ineqarnermut akiliut, komponentit, …) • Sukkanerusumik (sullissinermi piffissaq atorneqartoq, apeqqutinik akissuteqartarneq, …)Pissarsiassat anguneqarsimanersut kingorna nalilersinnaaniarlugit pissarsiassat anguneqarsinnaasariaqarput. Aningaasartuutit qanoq annikinnerutigissappat? Ullormut agguaqatigiisillugu ingerlatsisarnerit qanoq amerlatigisassappat? Il. il. |

# **ISUMALIUTIGISINNAASAT ALLAT**

Suliniummik aallartitsinermi arlalinnik isumaliuteqartoqartariaqarpoq:

## Inunnut paasissutissanik suliarinnittarneq aamma paasissutissat isumannaatsuuneri

Nalorninartut suliniummut tunngasuusut saniatigut nioqqutissani tassungalu tunngasuni isumannaallisaarnermut tunngasunik nalorninartut pillugit allattorsimaffiliortoqassaaq.

## Ilusilersuinissamik toqqaaneq

Suliniummi teknikkikkut iluarsiissutissamut pingaarnertut ilusilersuinermik suliaqarnermut atatillugu Digitalimik Sullissinermut Aqutsisoqarfimmik oqaloqatiginnittarnissaq innersuussutigineqarpoq.

Pisortani ataatsimoorussamik digitalimik ilusilersuineq pigineqarpoq, taannalu naapertorlugu ilaatigut atortut ilusilersornerinut najoqqutassanik aamma oqartussat akornanni paasissutissanik tunniussisarnernut tunngatinneqarpoq. Pisortani ataatsimoorussamik digitalimik ilusilersuineq atorlugu kommunit Namminersorlutillu Oqartussat akornanni – nunanilu tamalaani – paasissutisanik isumannaannerusumik assigiissakkamillu passussinernik kinguneqarput. Pisortat paasissutissaat, atortorissaarutaat nalunaarsugaalu isumannaarneqassapput.

### Neqeroortitsineq

Suliniummut periutsit tamarmik 500.000 koruunit sinnerlugit missingersuuteqartut neqeroortitsissutigineqassapput. Malugiuk, isumaqatigiissutaasumi aki ingerlatsinertaa ilanngullugu 500.000 koruunit qaangeqqusaanngimmagit.

Neqeroortitsinermi periutsit sisamaapput:

* Tamanut ammasumik neqeroortitsineq
* Killilimmik neqeroortitsineq
* Isumaqatigiinniutitalimmik siumoortumik ilisimatitsereernikkut neqeroortitisneq
* Isumaqatigiinniutitalimmik siumoortumik ilisimatitsinertaqanngitsumik neqeroortitisneq

Assersuutigalugu pisiortorfiusunik toqqaanermi tunngaviit suut aallaavigineqassanersut suliap aallartinneranit siusissukkut aalajangiussaqareersimanissaq pingaaruteqarluinnarpoq. Pingaarnerpaarli tassaavoq illuatungeriiusut tamarmik assigiimmik pineqassammata – paasissutissat assigiimmik tunniunneqartassammata.

Neqeroortitsnermi iluseq sorleq atorneqassanersoq nalornissutigigukku, kiisalu neqeroortitsineq qanoq pakkersimaarneqassanersoq nalornissutigalugu, Digitalimik Sullissinermut Aqutsisoqarfik attavigisinnaavat.

**IMMIKKOORTOQ 1 / ISUMASSARSINEQ**

Pisortani ataatsimoorussamik suliniummut periutsimi isumassarsineq immikkoortoq siulliuvoq. Immikkoortumi matumani siunertaasoq tassaavoq, suliniutip isumassarsiarineqarnera attanneqarsinnaanersoq. Isumassarsiaq suliniutinngortinneqassanersoq taamaalillunilu immikkoortoq 2-mut ingerlateqqinneqassanersoq isummerfigineqassaaq. Aqutsisullu taakkkuupput aalajangiisussat.

Suliniutip suliami ingerlateqqinneqarnissaanut isummertoqannginnerani suliniutip aallartinnerani allaaserisartaa: “Suliniutitut isumassarsiaq” immersorneqaqqaassaaq.

Suliniutitut isumassarsiap allaaserisassartaa suliniummut periutsimik suliaqartunut tamanut Pisortani ataatsimoorussamik suliniummut periutsimik malinnittunnut pinngitsoorani suliarineqartussaavoq.

Allaaserisaq Digitalimik Sullissinermut Aqutsisoqarfik suleqatigalugu suliarineqassaaq, taamaattoq suliniummik piginnittoq taannaavoq suliniummik piginnittussaq. Allaaserisap immersorneqarnissaanik Digitalimik Sullissinermut Aqutsisoqarfik ilitsersuisinnaavoq kiisalu suliniutinut periutsinut allanut imaluunniit atortorissaarutinut allanut ataqatigiittoqarnersoq ilanngullugu naliliisinnaalluni.

Suliniut angisoorsuunngippat, suliniummut isumassarsiaq pillugu skabeloni aqutsinermut allaaserisatuatut atorneqarsinnaavoq.

**IMMIKKOORTOQ 2 / MISISSUEQQISSAARNEQ**

Misissueqqissaarnermi siunertaasoq tassaavoq ilaatigut suliniummi imarisai, annertussusai, nalorninartortai aamma pissarsiassartai misissueqqissaarfigissallugit. Tamakku suliniummut tunngavissami, tassa periutsip pingaarnertut allaaserisassartaani kiisalu skabelonini assigiinngitsuni allanneqassapput.
Immikkoortumi matumani skabelonit makku immersorneqassapput:

* Nalorninartut
* Missingersuutit
* Attaveqaqatigiinnermut pilersaarut
* Piffissaliussassatut pilersaarut
* Akuersinissamut piumasaqaammut log
* Allanngortitsinissamut log [[4]](#footnote-4)

Misissueqqissaarnermi immikkoortoq ataatsimut suliniummut tunngavissamik inerneqassaaq, tassanilu suliniummi pissarsiassat piviusorsiortuunersut qulaajassallugit, aamma suliniut ingerlatiinnarneqarsinnaanersoq aqutsisooqatigiit aalajangernissaannut periarfissillugit.

Siullermik suliniummut tunngavissaq akuersissutigineqassappat, ineriartortitsinermut immikkoortumi piumasaqaatitut nassuiaatit, isumaqatigiissutissat, neqeroortitsinerit kiisalu nioqqutissamik ineriartortitsineq suliarineqarsinnaalissapput.

Suliniummut tunngavissaq nutartigaasoq misissueqqissaarnerni tamani katitigaassaaq suliniutillu sumut ingerlanera qanorlu angitiginera takussaassalluni. Suliniummut aqutsisup aqutsisooqatigiillu akornanni isumaqatigiissutitut atorneqarsinnaavoq.

**IMMIKKOORTOQ 3 / INERIARTORTITSINEQ**

Immikkoortumi matumani nioqqutissaq inerisarneqartussaavoq. Nalinginnaasumik immikkoortoq una pineqartoq sivisunerpaajusarpoq, taamaattumik immikkoortunut aggulussallugu pitsaasuusarpoq.

Ineriartortitsineq atulersitsinissarlu pitinnagit piumasaqaatinut nassuiaat suliarineqassaaq, aamma pisiortorfiusoq peqatigalugu neqeroortitsineq isumaqatigiissullu pisariaqassappat.

Suliniummut tunngavissaq skabelonillu assigiinngitsut immikkoortukkut matumuuna nutarterneqassapput. Ineriartortitsinermut immikkoortumi ulluinnarni suliniummut aqutsisut taakkuupput ukkatarineqartussat. Matumani allaaserisat suliap ingerlanerani sakkussaapput pingaarutillit ilaatigut aqutsisooqatigiillu isumaqatigiissutaasut suliniummit aqqut malinneqartussaq malinneqarnersoq qulakkeerniarlugu.

Aqutsisooqatigiinnut nalunaarusiortarnerit akulikitsumik pisassapput aamma annertuumik allannguuteqartoqaraangat nalunaarusiortoqartassaaq.

**IMMIKKOORTOQ 4 / INAARINEQ**

Immikkoortoq 4 suliniutip inaarneqarneranut tunngasuuvoq. Ingerlatsinertaanut ingerlariaqqinnginnermi matumani suliniut nalilersorneqassaaq.

Immikkoortoq una suliniutip inaarneqarnissaata tungaanut sivisussuseqarpoq. Suliniutip inaarneqarnera ilaatigut suliniummi suliassat naammassineqarsimasut tamaasa nassuiaateqartippai, aamma suliniut aningaasanik atuiffioqqissanngitsoq. Suliniummut aaqqissuussaq atorunnaarsinneqarpat suliniut inaarneqassaaq.

Suliniutip inaarneqarnerata kingorna pissarsiat anguneqarsimasut pillugit marloriarlugit nalunaarusiorfigineqassapput. Tamannalu pissaaq qaammatit arfinillit qaangiuppata aamma ukiup ataatsip missaa qaangiuppat.

1. Suliniutit angisuut kisiisa pineqarput – takuuk qupp. 4 [↑](#footnote-ref-1)
2. *Privacy by design* isumaqarpoq, inunnut paasissutissanut tunngasut atortuni nutaani suliallu ilusilersornerani ilanngunneqarsimassasut [↑](#footnote-ref-2)
3. Akuersinissamut piumasaqaatinut log aamma allanngortitsinissamut log pinngitsoorani atugassaanngillat – pisariaqartitsineq naapertorlugu atorneqarsinnaapput. [↑](#footnote-ref-3)
4. Akuersinissamut piumasaqaammut log aamma allanngortitsinissamut log pinngitsoorani atugassaanngillat. [↑](#footnote-ref-4)